**REFERAT DE APROBARE**

***a proiectului Ordinului pentru modificarea şi completarea Ordinului ministrului sănătăţii publice, ministrului muncii, familiei şi egalităţii de şanse şi ministrului internelor şi reformei administrative nr. 1389/513/2008/ 282/2007 privind aprobarea Criteriilor şi metodologiei de autorizare a centrelor de furnizare de servicii pentru consumatorii de droguri şi a Standardelor minime obligatorii de organizare şi funcţionare a centrelor de furnizare de servicii pentru consumatorii de droguri.***

Prin prezentul proiect se propun o serie de modificări și completări asupra ordinului comun nr. 1389/513/2008/ 282/2007 care vizează, în principal, următoarele aspecte:

- reglementarea a două tipuri de autorizații, respectiv ***autorizația pentru o perioadă de 3 ani sau pe perioada de funcționare*** și ***autorizația pentru o perioadă de 1 an***, necesitatea acestui demers reieșind din exemplele întâlnite în practică, unde s-au constatat dificultăți în îndeplinirea tuturor criteriilor prevăzute la art.2 din ordin[[1]](#footnote-1);

- **eliminarea din cadrul comisiei de autorizare a reprezentantului MMJS**, în considerarea faptului că solicitanții sunt deja autorizați de această instituție, ca furnizori de servicii sociale;

- **extinderea termenului de soluționare a cererii de autorizare de la 30 zile**, cum este în prezent, **la 60 zile**, având în vedere faptul că în componența comisiei sunt atât membri ANA, cât și membri ai MS; prin corelare, **s-a extins și termenul de eliberare[[2]](#footnote-2) a certificatului de autorizare** de către secretariatul comisiei de autorizare de la 5 zile la 15 zile;

- **stabilirea modului de constituire a comisiei care soluționează contestațiile**, respectiv în aceleași condiții cum este constituită comisia de autorizare;

- **reglementarea sancțiunii pentru nerespectarea criteriilor avute în vedere la autorizare**, respectiv retragerea certificatului, prin dispoziție a directorului Agenţiei Naţionale Antidrog, la propunerea comisiei de autorizare;

- **reglementarea procedurii de reautorizare** pentru ambele tipuri de autorizație;

- **introducerea instituției avizării anuale, în cazul autorizației pentru o perioadă de 3 ani sau pe perioada de funcționare**, în scopul verificării menținerii criteriilor care au stat la baza acordării autorizației;

* **completarea documentației care însoțește cererea de autorizare**, aspectul de noutate constând în anexarea unei copii certificate de pe avizul de funcționare pentru structura de psihologie, eliberat de Colegiul Psihologilor din România, copie certificată de pe documentul de acreditare al furnizorului de servicii sociale, respectiv de licenţiere al serviciului social care solicită autorizarea;
* **reglementarea formelor celor două tipuri de autorizații**, precum și **a formei cererii de reautorizare/avizare anuală**;
* **actualizarea standardelor minime obligatorii de organizare și funcționare a centrelor de furnizare de servicii pentru consumatorii de droguri**.

\*\*\*\*

1. forma în vigoare; [↑](#footnote-ref-1)
2. prevăzut la art.13 din ordin, forma în vigoare. [↑](#footnote-ref-2)